|  |
| --- |
| **Budapest Főváros VII. kerület Erzsébetváros Önkormányzata**  **Gyuris Gabriella irodavezető** |

Iktatószám:

Napirendi pont: ….

**ELŐTERJESZTÉS**

A Művelődési, Kulturális és Szociális Bizottság2025. június 16 - ai rendes

ülésére

|  |  |
| --- | --- |
| **Tárgy:** | Javaslat a 31. számú tartósan betöltetlen háziorvosi praxis ellátásával kapcsolatos döntések meghozatalára |

**Készítette:**

Szegény Ákos

irodavezető-helyettes

**Törvényességi szempontból kifogást nem emelek:**

dr. Mészáros-Rajczi Andrea

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata (továbbiakban: Önkormányzat) Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet (továbbiakban: Rendelet) 1. mellékletében meghatározott 31. számú felnőtt háziorvosi körzetet ellátó Medico Inter Kft. és Önkormányzatunk között fennálló egészségügyi ellátási és használati szerződés a Bizottság 212/2023. (XI.13.) határozata alapján 2024. április 30. napjával megszűnt.

A tisztelt Bizottság 42/2024. (II.26.) határozatával döntött arról, hogy az Önkormányzat a betöltetlenné vált körzethez tartozó feladatok teljes körű ellátásával 2024. május 01. napjától a praxis betöltéséig a Bischitz Johanna Integrált Humán Szolgáltató Központot bízta meg. Intézményünk a feladat ellátásról helyettesítő orvosok alkalmazásával gondoskodik.

Az önálló orvosi tevékenységről szóló 313/2011. (XII. 23.) Korm. rendelet (továbbiakban: Kormányrendelet) 13/A § értelmében:

***„13/A. § (1) A praxisjog elidegenítésére a feladat-ellátási szerződés megszűnését követő 6 hónap alatt van lehetőség.***

*(2) Ha az egészségügyi szolgálati jogviszonyban álló háziorvos egészségügyi szolgálati jogviszonya megszűnik, a praxisjog elidegenítésére a jogviszony megszűnését követő 6 hónap alatt van lehetőség.*

***(3) A feladat-ellátási szerződés megszűnésének, illetve az egészségügyi szolgálati jogviszony megszűnésének időpontjáról az érintett települési önkormányzat értesíti az engedélyező szervet.***

*(4) A praxisjog a praxisengedély visszavonását követő 6 hónap alatt abban az esetben is elidegeníthető, ha a praxisjog visszavonására nem a praxisjog jogosultjának halála vagy az (1)–(2) bekezdésben meghatározott feltételek valamelyikének bekövetkezte miatt került sor.”*

A praxisjog jogosultja Dr. Hankóczy Natália háziorvos a fenti jogszabály szerinti időtartam alatt a praxisjogát értékesíteni nem tudta, így a körzet tartósan betöltetlenné vált.

Az Országos Kórházi Főigazgatóság OKFŐ/16011-2/2025 iktatási számú határozatával dr. Hankóczy Natália Praxisengedélyét visszavonta.

A Kormányrendelet 2. § (1) bekezdés b) pontja alapján a 31. számú háziorvosi körzet tartósan betöltetlen körzetnek minősül, tekintettel arra, hogy az ellátásáról hat hónapot meghaladóan csak helyettesítéssel lehetett gondoskodni.

„2 § (1)

…

b) **tartósan betöltetlen háziorvosi körzet: *az a területi ellátási kötelezettséggel működő háziorvosi körzet,***

***ba) amelyben az ellátási kötelezettségnek hat hónapot meghaladóan csak helyettesítéssel tudnak eleget tenni****, kivéve, ha ennek az az oka, hogy a körzetet ellátó háziorvos munkavégzésében akadályoztatva van, vagy …”*

A praxis betöltésére a Bizottság 30/2025. (III.17.) számú döntése alapján pályázati felhívás közzétételére került sor, melyre kettő pályázat érkezett dr. Letenyei Kitti és dr. Németh Ildikó részéről. Utóbbi pályázó a pályázati anyagához nem csatolta az orvosi alkalmassági véleményt, és telefonon jelezte, hogy más biztosabb állásajánlatot is kapott. A Humánszolgáltató Iroda kérése ellenére írásban nem erősítette meg, hogy a hiányosan benyújtott pályázatát a másik ajánlat elfogadása miatt visszavonja.

A pályázati dokumentációk jelen előterjesztés mellékletét képezik.

Tekintettel arra, hogy a körzet betöltése csak praxisengedély birtokában történhet, a Tisztelt Bizottságnak döntést kell hoznia arról, hogy a 31. számú területi ellátási kötelezettséggel működő tartósan betöltetlen háziorvosi körzetre egészségügyi ellátási előszerződést, majd ellátási szerződést kíván e kötni a pályázóval.

Amennyiben a Bizottság a pályázó személyét elfogadja, úgy az Önálló orvosi tevékenységről szóló 2000. évi II. törvény 2/A. § (2) bekezdése értelmében:

*„2/A. § …*

*(2) Ha az (1) bekezdés szerinti önkormányzat - a praxisjog engedélyezésére jogosult egészségügyi államigazgatási szerv véleményének kikérését követően -*

*a) a praxisjogot megszerezni kívánó orvossal - a praxisjog megszerzése esetén - az adott körzetben a 2/B. § szerinti feladat-ellátási szerződést kíván kötni, erről a felek előszerződést kötnek, …”*

Az előszerződés megkötéséhez fenti jogszabály alapján ki kell kérni az Országos Kórházi Főigazgatóság (továbbiakban: OKFŐ) véleményét. A hiánytalan pályázatot benyújtó dr. Letenyei Kitti pályázati anyaga az OKFŐ részére, az előszerződés megkötésének előzetes véleményezése céljából már megküldésre került.

Az előszerződés birtokában a személyes ellátásra kötelezett - leendő - háziorvosnak praxisengedély iránti kérelmet kell benyújtania az OKFŐ-hoz. Az egészségügyi feladat-ellátási szerződés csak a praxisengedély bemutatása után köthető meg a háziorvossal, illetve az őt foglalkoztató gazdasági társasággal.

Jelen előterjesztés opcionális „A” és „B” határozati javaslatokat tartalmaz.

* Az „A” határozati javaslatok (1. – 4. határozatok) elfogadásával a Tisztelt bizottság arról dönt, hogy dr. Letenyei Kittivel szerződést kíván kötni (1 – 3. határozatok) és a hiányos pályázatot benyújtó orvos pályázatát elutasítja (4. határozat).

Amennyiben az „A” határozati javaslatok mindegyike elfogadásra kerül, a „B” határozati javaslatról nem kell dönteni.

* Amennyiben a Tisztelt Bizottság az „A” határozati javaslatban szereplő érvényes pályázatot benyújtó orvossal nem kíván szerződést kötni, akkor a „B” határozat megszavazásával a pályázatot eredménytelenné kell nyilvánítani.

Budapest Főváros VII. kerület Erzsébetváros Önkormányzata Képviselő-testületének Szervezeti és Működési Szabályzatáról szóló 38/2020. (IX.24.) önkormányzati rendeletének 1. melléklete tartalmazza a Művelődési, Kulturális és Szociális Bizottságra átruházott feladat és hatásköröket, melynek 10 pontja szerint: *„Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a háziorvosi, házi gyermekorvosi ellátás és a fogorvosi alapellátás körébe tartozó döntések meghozatalával kapcsolatos mindazon hatáskörét, melyet jogszabály nem utal a Képviselő-testület kizárólagos hatáskörébe, a Művelődési, Kulturális és Szociális Bizottság hatáskörébe utalja.”*

Kérem a tisztelt Bizottságot az előterjesztés megtárgyalására és döntésének meghozatalára.

**HATÁROZATI JAVASLATOK**

**„A” változat**

**1.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (VI. 16.) határozata a 31. számú területi ellátási kötelezettséggel működő felnőtt háziorvosi körzetben praxisjog szerzéséről**

Budapest Főváros VII. kerület Erzsébetváros Önkormányzatának Művelődési, Kulturális és Szociális Bizottsága hozzájárul, hogy Budapest Főváros VII. kerület Erzsébetváros Önkormányzata Képviselő-testületének az egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet 1. mellékletében meghatározott 31. számú háziorvosi körzet ellátására vonatkozólag Dr. Letenyei Kitti praxisjogot szerezzen.

Felelős: Niedermüller Péter polgármester

Határidő: 2025. június 16.

**2.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (VI. 16.) határozata egészségügyi feladat-ellátási és használati szerződésre vonatkozó előszerződés megkötéséről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. amennyiben az Országos Kórházi Főigazgatóság által kiadott nyilatkozat alapján nem látszik akadálya, előszerződést köt Dr. Letenyei Kitti felnőtt háziorvossal, mint egyéni vállalkozóval a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013. (IV.30.) önkormányzati rendelet 1. sz. mellékletében meghatározott 31. számú területi ellátási kötelezettséggel működő felnőtt háziorvosi körzetre vonatkozóan, az önálló orvosi tevékenységről szóló 2000. évi II. törvény 2/A. § -a alapján. Az előszerződés alapján a felek 2025. szeptember 1-jei hatállyal jogosultak egészségügyi ellátási és használati szerződést kötni, amennyiben Dr. Letenyei Kitti a körzetre vonatkozó praxisengedélyt megszerzi.
2. felkéri a Polgármestert a feladat-ellátási és használati szerződés megkötésére irányuló előszerződés aláírására.

Felelős: Niedermüller Péter polgármester

Határidő: 2025. augusztus 31.

**3.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (VI. 16.) határozata a 31. számú területi ellátási kötelezettséggel működő felnőtt háziorvosi körzet ellátására vonatkozó egészségügyi feladat-ellátási és használati szerződés megkötéséről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. az előszerződés megkötését, az abban foglaltak teljesülését és a Dr. Letenyei Kitti számára kiadott – az engedélyező szerv határozatával véglegessé vált – praxisengedély bemutatását követően a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013 (IV.30.) önkormányzati rendelet (továbbiakban: Rendelet.) 1. sz. mellékletében meghatározott 31. számú felnőtt háziorvosi körzetre vonatkozóan, 2025. szeptember 1-jétől a Rendelet 1. mellékletében meghatározott 31. számú területi ellátási kötelezettséggel működő felnőtt háziorvosi körzetre vonatkozó egészségügyi feladat-ellátási és használati szerződést köt Dr. Letenyei Kitti egyéni vállalkozóval.
2. felkéri a Polgármestert a feladat-ellátási és használati szerződés aláírására.

Felelős: Niedermüller Péter polgármester

Határidő: a praxisengedélyt kiadó engedélyező szerv végleges határozatának bemutatását követően azonnal

**4.**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (VI. 16.) határozata a 31. számú területi ellátási kötelezettséggel működő felnőtt háziorvosi körzet ellátására kiírt pályázatra beérkezett pályázati anyag érvénytelenségéről**

Budapest Főváros VII. kerület Erzsébetváros Önkormányzata Képviselő-testületének Művelődési, Kulturális és Szociális Bizottsága úgy dönt, hogy

1. Dr. Németh Ildikó pályázati anyagát érvénytelennek nyilvánítja tekintettel arra, hogy pályázatát hiányosan nyújtotta be, nem csatolta a kiírás szerint szükséges munkaalkalmassági véleményt.
2. felkéri a Polgármestert, hogy a Bizottság döntéséről a pályázót írásban, postai úton értesítse.

Felelős: Niedermüller Péter polgármester

Határidő: 2025. június 30.

**„B” változat**

**Budapest Főváros VII. kerület Erzsébetváros Önkormányzata Képviselő-testülete Művelődési, Kulturális és Szociális Bizottságának …../2025. (VI. 16.) határozata a 31. számú területi ellátási kötelezettséggel működő felnőtt háziorvosi körzet ellátására kiírt pályázat eredménytelenné nyilvánításáról**

Budapest Főváros VII. kerület Erzsébetváros Önkormányzatának Művelődési, Kulturális és Szociális Bizottsága úgy dönt, hogy

1. a 30/2025. (III.17.) határozattal a Budapest Főváros VII. kerület Erzsébetváros Önkormányzata Képviselő-testülete egészségügyi alapellátásról és körzeteinek kialakításáról szóló 19/2013 (IV.30.) önkormányzati rendelet 1. sz. mellékletében meghatározott 31. számú területi ellátási kötelezettséggel működő felnőtt háziorvosi körzet betöltésére kiírt pályázatot eredménytelennek nyilvánítja.
2. Felkéri a Polgármestert, hogy a döntésről a pályázókat értesítse.

Felelős: Niedermüller Péter polgármester

Határidő: 2025. június 30.

Budapest, 2025. május 28.

**Gyuris Gabriella**

irodavezető

Előterjesztés mellékletei:

1. 212/2023. (XI.13.) MKSZB határozat

2. 42/2024. (II.26.) MKSZB határozat

3. 30/2025. (III.17.) MKSZB határozat

3. Dr. Letenyei Kitti pályázati anyaga

4. Dr. Németh Ildikó pályázati anyaga